ORDE do 11 de febreiro de 2005 de aprobación definitiva da modificación puntual das normas subsidiarias de planeamento de Cee (A Coruña). (Expediente AC-03046).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 08/04/2005

O planeamento urbanístico vixente no municipio de Cee (A Coruña) son as normas subsidiarias de planeamento (NN.SS.) aprobadas definitivamente pola Comisión Provincial de Urbanismo da Coruña o 23 de febreiro de 1995 (texto refundido do 4 de maio de 1995).
O expediente, promovido polo Concello de Cee, ten por obxecto as seguintes dúas modificacións puntuais das vixentes NN.SS. no ámbito do recheo da Seca: a) Recualificar dous cuarteiróns actualmente cualificados coa ordenanza 2 «extensión de núcleo intensivo» a dotacional (ordenanza 9) para mercado municipal e a «espazo libre» (ordenanza 10), con alteración das súas aliñacións e modificación do trazado dunha rúa. B) Recualificación dun rueiro cualificado coa ordenanza 6 «extensión de núcleo cidade xardín» a ordenanza 3 «extensión núcleo semi-intensivo». Neste caso, como cambio respecto do documento aprobado inicialmente, suprímese unha franxa de zona verde de 3 m de largo que atravesa lonxitudinalmente o cuarteirón nas normas vixentes.
Dentro desas modificacións, ademais de preverse a supresión (introducida na aprobación provisoria) dunha zona verde lineal duns 3x140 m, situada lonxitudinalmente no cuarteirón que se recualifica parcialmente de ordenanza 6 a 3, o proxecto tamén implica a alteración das superficies edificables lucrativas e de dotacións previstas nas NN.SS., de tal xeito que en cómputo global se incrementan as dotacións de zonas verdes en 1.161 m e os equi
pamentos públicos en 1.950 m, ao tempo que se reduce, como mínimo en 9.828 m a edificabilidade lucrativa.
Terminada a fase de elaboración da modificación puntual, e inmediatamente antes da súa aprobación inicial, o concello enviou o expediente a informe preceptivo desta consellería, que foi emitido pola Dirección Xeral de Urbanismo o 6 de febreiro de 2004, sinalando varias observacións ao proxecto daquela presentado.
O Pleno da Corporación, en sesión do 16 de abril de 2004, aprobou inicialmente o proxecto. Sometido a información pública polo prazo dun mes, por medio de anuncios publicados no número 94 do Diario Oficial de Galicia do 18 de maio de 2004, así como nos xornais El Correo Gallego e La Voz de Galicia do 19 e 20 de iguais mes e ano, foron presentadas as alegacións que figuran no expediente. Posteriormente, o Concello Pleno, en sesión do 30 de setembro de 2004, acordou rexeitar as alegacións formuladas, introducir modificacións con respecto ao proxecto inicialmente aprobado e outorgar aprobación provisoria ao proxecto datado en setembro de 2004.
Constan no expediente os informes favorables, todos eles do ano 2004: da secretaría do concello, do 28 de maio; do arquitecto técnico municipal, do 7 de xuño; e o do equipo redactor, sobre as alegacións, do 30 de agosto.
Así mesmo, obran no expediente os informes sectoriais favorables, da Dirección Xeral de Obras Públicas da Xunta de Galicia, emitido o 9 de xuño de 2004 (favorable con condicións), e da Dirección Xeral de Costas do Ministerio de Medio Ambiente, do 16 de xuño de igual ano.
Igualmente, a Comisión Superior de Urbanismo de Galicia, en sesión do 17 de decembro de 2004, emitiu informe favorable sobre expediente para efectos do disposto no artigo 94.4º) da Lei 9/2002, do 30 de decembro, de ordenación urbanística e protección do medio rural de Galicia (DOG nº 252, do 31 de decembro) (desde agora LOUGA).
De conformidade co disposto na disposición transitoria primeira 1.g) da LOUGA, as modificacións do planeamento vixente á entrada en vigor desta lei deben axustarse, en todo caso, ao disposto nela, polo que consonte o sinalado nos seus artigos 89.1º), 93.4º) e 94.4º), as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, correspondéndolle ao conselleiro competente en materia de urbanismo e ordenación do territorio a súa aprobación definitiva, logo de informe favorable da Comisión Superior de Urbanismo de Galicia, cando esas modificacións afecten terreos cualificados como zonas verdes ou espazos libres, como sucede neste caso.
En virtude do dito, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia,
e por proposta, desta mesma data, da Dirección Xeral de Urbanismo,
DISPOÑO:
Artigo 1º
Aprobar definitivamente a modificación puntual das normas subsidiarias de planeamento de Cee (A Coruña), aprobada provisoriamente polo concello o 30 de setembro de 2004.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e ordenanzas desta modificación que se aproba definitivamente.
Disposición derradeira
Segundo o disposto no artigo 85.9º) da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses a contar desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de febreiro de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda